A BIZOTTSÁG (EU) 2019/90 RENDELETE

(2019. január 18.)

a 396/2005/EK európai parlamenti és tanácsi rendelet II., III. és V. mellékletének az egyes termékekben, illetve azok felületén található bromukonazol, karboxin, fenbutatin-oxid, fenpirazamin és piridabén megengedett szermaradék-határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára, 18. cikke (1) bekezdésének b) pontjára és 49. cikke (2) bekezdésére,

mivel:

(1) A bromukonazol, a karboxin, a fenpirazamin és a piridabén tekintetében alkalmazandó szermaradék-határértékeket (a továbbiakban: MRL-ek) a 396/2005/EK tanácsi rendelet III. mellékletének A. része állapította meg. A fenbutatin-oxid tekintetében alkalmazandó MRL-eket az említett rendelet II. melléklete és III. mellékletének B. része állapította meg.

(2) A bromukonazol tekintetében érvényben lévő MRL-ek felülvizsgálatáról az Európai Élelmiszerbiztonsági Hatóság (a továbbiakban: Hatóság) indokolással ellátott véleményt (2) adott ki a 396/2005/EK rendelet 12. cikke (1) bekezdésének megfelelően. A Hatóság arra a következtetésre jutott, hogy a rozs, a búza, a szarvasmarha (-izom, -zsír, -máj és -vese), a juh (-izom, -zsír, -máj és -vese), a kecseke (-izom, -zsír, -máj és -vese), a ló (-izom, -zsír, -máj és -vese), a baromfi -(izom, -zsír és -máj), a tej (tehén-, juh-, kecske-, ló-), valamint a madártojások tekintetében meghatározott MRL-ek vonatkozásában egyes információk nem álltak rendelkezésre, ezért a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében alkalmazandó MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni az e rendelet kihirdetését követő két éven belül rendelkezésre álló információk figyelembevételével.

(3) A karboxin tekintetében érvényes MRL-ekkel kapcsolatban a Hatóság indokolással ellátott véleményt (3) adott ki a 396/2005/EK rendelet 12. cikke (1) bekezdésének megfelelően. A Hatóság a maradékanyag meghatározásának módosítását javasolta, továbbá valamennyi áru tekintetében megállapította, hogy az MRL-ekre vonatkozó bizonyos információk nem állnak rendelkezésre, és a kockázatkezelők részéről további vizsgálatra van szükség. Mivel a fogyasztókat érintő kockázat nem zárható ki, a Hatóság a növényi és állati eredetű áruk tekintetében az MRL-eknek a megfelelő kimutatási határértékekre (LOD) való csökkentését javasolta. Az említett MRL-eket felül fogják vizsgálni az e rendelet kihirdetését követő két éven belül rendelkezésre álló információk figyelembevételével.

(4) A fenbutatin-oxid tekintetében érvényes MRL-ekkel kapcsolatban a Hatóság indokolással ellátott véleményt (4) adott ki a 396/2005/EK rendelet 12. cikke (1) bekezdésének megfelelően. A 486/2014/EU bizottsági végrehajtási rendelet (5) a fenbutatin-oxid jóváhagyásának visszavonásáról rendelkezett, mivel nem nyújtották be az e hatóanyagra vonatkozó, a 2011/30/EU bizottsági irányelv (6) által megkövetelt további megerősítő információkat. A fenbutatin-oxidot tartalmazó növényvédő szerekre vonatkozó valamennyi engedély visszavonásra került. A 396/2005/EK rendelet 14. cikke (1) bekezdésének a) pontjával összefüggésben értelmezett 17. cikkének megfelelően ezért a fenbutatin-oxidra vonatkozóan a szóban forgó rendelet II. mellékletében és III. mellékletének B. részében megállapított MRL-eket el kell hagyni. A Hatóság nem javasolta a Codex által meghatározott hatályos maximális szermaradék-határértékek (CXL-ek) fenntartását, mivel a hatóanyagra és metabolitjára, a dihidroxi-fenbutatin-oxidra vonatkozó toxikológiai adatokat nem nyújtották be, és a fogyasztókat érintő kockázat nem értékelhető. A Hatóság a növényi és állati eredetű áruk tekintetében az MRL-eknek a megfelelő kimutatási határértékekre (LOD) való csökkentését javasolta. Ezeket az alapértelmezett értékeket a 396/2005/EK rendelet 18. cikke (1) bekezdésének b) pontja értelmében a rendelet V. mellékletében kell meghatározni.

(5) A fenpirazamin tekintetében érvényes MRL-ekkel kapcsolatban a Hatóság indokolással ellátott véleményt (7) adott ki a 396/2005/EK rendelet 12. cikke (1) bekezdésének megfelelően. A kajszibarack, a cseresznye, a szilva, a csemegeszőlő, a borszőlő, a szamóca, a fekete szeder, a hamvas szeder, a málna (piros és sárga), az áfonya, a paradicsom, az étkezési paprika, a padlizsán/tojásgyümölcs, az uborka, a fürtös uborka és a cukkini esetében a Hatóság a meglévő MRL-ek megtartását, viszont az őszibarackra vonatkozó MRL emelését javasolta. A Hatóság megállapította, hogy a mandula tekintetében meghatározott MRL-ekkel kapcsolatban nem álltak rendelkezésre bizonyos információk, és a kockázatkezelők részéről további vizsgálatra van szükség. Az említett MRL-t felül fogják vizsgálni az e rendelet kihirdetését követő két éven belül rendelkezésre álló információk figyelembevételével.

(6) A piridabén tekintetében érvényes MRL-ekkel kapcsolatban a Hatóság indokolással ellátott véleményt (8) adott ki a 396/2005/EK rendelet 12. cikke (1) bekezdésének megfelelően. A Hatóság a grépfrút, a narancs, a citrom, a lime és a mandarin, valamint a szamóca tekintetében az MRL-ek csökkentését, ugyanakkor az uborka, a fürtös uborka és a cukkini esetében jelenleg alkalmazandó MRL-ek megtartását ajánlotta. A Hatóság arra a következtetésre jutott, hogy az alma, a körte, a birs, a naspolya, a japán naspolya, a kajszibarack, az őszibarack, a paradicsom, a padlizsán/tojásgyümölcs, a hüvelyes bab, a szarvasmarha (-izom, -zsír, -máj és -vese), a juh (-izom, -zsír, -máj és -vese), a kecske (-izom, -zsír, -máj és -vese), a ló (-izom, -zsír, -máj és -vese), valamint a tej (tehén-, juh-, kecske-, ló-) tekintetében meghatározott MRL-ek vonatkozásában egyes információk nem álltak rendelkezésre, ezért a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében alkalmazandó MRL-eket a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni az e rendelet kihirdetését követő két éven belül rendelkezésre álló információk figyelembevételével. A Hatóság megállapította, hogy a szilva, a csemegeszőlő, a borszőlő, a ribizli (fekete, vörös és fehér), az egres (zöld, piros és sárga), valamint az étkezési paprika tekintetében megállapított MRL-ekkel kapcsolatban nem állt rendelkezésre információ, és a kockázatkezelők részéről további vizsgálatra van szükség. A szóban forgó termékekre vonatkozó MRL-eket ezért az egyedi kimutatási határoknak megfelelő értékeken kell megállapítani.

(7) Azon termékek tekintetében, amelyeken a szóban forgó növényvédő szer használata nem engedélyezett, és amelyekre vonatkozóan nincs hatályban import tűréshatár vagy CXL, az MRL-eket az adott kimutatási határnak megfelelő értéken vagy a 396/2005/EK rendelet 18. cikke (1) bekezdésének b) pontja szerinti alapértelmezett értéken kell megállapítani.

(8) A Bizottság konzultált az Európai Unióban növényvédő szerek maradékanyagaival foglalkozó referencialaboratóriumokkal arról, hogy szükséges-e egyes kimutatási határértékek kiigazítása. Az említett laboratóriumok több anyag tekintetében is arra a következtetésre jutottak, hogy a technikai fejlődés következtében egyedi kimutatási határokat kell megállapítani.

(9) A Hatóság indokolással ellátott véleményei és a kérdés szempontjából jelentős tényezők alapján az MRL-ek megfelelő módosításai megfelelnek a 396/2005/EK rendelet 14. cikke (2) bekezdésében előírt követelményeknek.

(10) A Bizottság a Kereskedelmi Világszervezeten keresztül kikérte az Unió kereskedelmi partnereinek véleményét az új MRL-ekről, és figyelembe vette megállapításaikat.

(11) A 396/2005/EK rendeletet ezért ennek megfelelően módosítani kell.

(12) A termékek zavartalan forgalmazása, feldolgozása és fogyasztása érdekében e rendeletben átmeneti intézkedésekről kell rendelkezni azon termékek kapcsán, amelyeket az MRL-ek módosítását megelőzően állítottak elő, és amelyekkel kapcsolatban igazolt, hogy a fogyasztók magas szintű védelme továbbra is biztosított.

(13) A módosított MRL-ek érvénybe lépése előtt elegendő időt kell biztosítani arra, hogy a tagállamok, a harmadik országok és az élelmiszer-vállalkozók felkészülhessenek az MRL-ek módosulásából fakadó új követelmények teljesítésére.

(14) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A 396/2005/EK rendelet II., III. és V. melléklete e rendelet mellékletének megfelelően módosul.

2. cikk Az Unióban 2019. augusztus 13-a előtt előállított, vagy oda ezen időpontot megelőzően behozott termékekre a 396/2005/EK rendelet továbbra is az e rendeletben szereplő módosítások nélkül alkalmazandó.

3. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba. Ezt a rendeletet 2019. augusztus 13-tól kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2019. január 18-án. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) Európai Élelmiszerbiztonsági Hatóság; Reasoned opinion on the review of the existing maximum residue levels for bromuconazole according to Article 12 of Regulation (EC) No 396/2005 (Indoklással ellátott vélemény a bromukonazol tekintetében érvényben lévő szermaradék-határértékeknek a 396/2005/EK rendelet 12. cikke szerinti felülvizsgálatáról). EFSA Journal 2017;15(9):4986.

(3) Európai Élelmiszerbiztonsági Hatóság; Reasoned opinion on the review of the existing maximum residue levels for carboxin according to Article 12 of Regulation (EC) No 396/2005 (Indoklással ellátott vélemény a karboxin tekintetében érvényben lévő szermaradék-határértékeknek a 396/2005/EK rendelet 12. cikke szerinti felülvizsgálatáról). EFSA Journal 2017;15(10):5019.

(4) Európai Élelmiszerbiztonsági Hatóság; Reasoned opinion on the review of the existing maximum residue levels for fenbutatin oxide according to Article 12 of Regulation (EC) No 396/2005 (Indoklással ellátott vélemény a fenbutatin-oxid tekintetében érvényben lévő szermaradék-határértékeknek a 396/2005/EK rendelet 12. cikke szerinti felülvizsgálatáról). EFSA Journal 2017;15(12):5091.

(5) A Bizottság 486/2014/EU végrehajtási rendelete (2014. május 12.) a fenbutatin-oxid hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti visszavonásáról, továbbá az 540/2011/EU bizottsági végrehajtási rendelet mellékletének módosításáról (HL L 138., 2014.5.13., 70. o.).

(6) A Bizottság 2011/30/EU irányelve (2011. március 7.) a 91/414/EGK tanácsi irányelvnek a fenbutatin-oxid hatóanyag felvétele céljából történő módosításáról és a 2008/934/EK bizottsági határozat módosításáról (HL L 61., 2011.3.8., 14. o.).

(7) Európai Élelmiszerbiztonsági Hatóság; Reasoned opinion on the review of the existing maximum residue levels for fenpyrazamine according to Article 12 of Regulation (EC) No 396/2005 (Indoklással ellátott vélemény a fenpirazamin tekintetében érvényben lévő szermaradék-határértékeknek a 396/2005/EK rendelet 12. cikke szerinti felülvizsgálatáról). EFSA Journal 2017;15(12):5072., Reasoned opinion on the modification of the existing maximum residue levels for fenpyrazamine in lettuces, salad plants, spinaches and similar leaves (Indokolással ellátott vélemény a fenpirazamin fejessaláta és egyéb salátafélék, valamint spenót és hasonló levelek vonatkozásában érvényben lévő szermaradék-határértékek módosításáról). EFSA Journal 2018;16(4):5231.

(8) Európai Élelmiszerbiztonsági Hatóság; Reasoned opinion on the review of the existing maximum residue levels for pyridaben according to Article 12 of Regulation (EC) No 396/2005 (Indoklással ellátott vélemény a piridabén tekintetében érvényben lévő szermaradék-határértékeknek a 396/2005/EK rendelet 12. cikke szerinti felülvizsgálatáról). EFSA Journal 2017;15(11):5054.